|  |  |  |
| --- | --- | --- |
| **JORD OG VAND** | | Region Nordjylland |
| Emne: **Instruks for kortlægning af knust asfalt** | | Nr.: **04-50-43** |
| Revision: **3** |
| Udarb. af: **ASJ** | Godk. af: **AMH** | Dato: **13.01.2020** |

Denne instruks beskriver retningslinjerne for kortlægning af knust asfalt.

Resultater af analyser af knust asfalt viser, at indholdet af kulbrinter og PAH - herunder specielt benz(a)pyren og dibenz(a,h)anthracen - i knust asfalt kan overskride jordkvalitetskriterierne og i nogle tilfælde også Miljøstyrelsens afskæringskriterier for jord. I danske prøver er der fundet op til 4.200 mg kulbrinter/kg.

Som det er i dag, kan opbrudt asfalt anvendes uden en konkret tilladelse efter miljøbeskyttelseslovens § 11 (nu § 19) til vejbygningsformål m.v. forstået som bundsikring og befæstelse af veje, stier, pladser og lignende, uanset om disse forsynes med vandtæt bærelag/slidlag eller ikke.

Det er Miljøstyrelsens vurdering, at placering af opbrudt asfalt i ubunden form og med direkte kontakt til jorden kan udgøre en risiko for jordforurening af det berørte areal i jordforureningslovens forstand (Kilde: Miljøprojekt nr. 1576, 2014: Farlige stoffer i asfalt og spredning af disse ved anvendelse af opbrudt asfalt)

I Slaggedommen (Højesteret, 2010) fandt retten, at et areal kan kortlægges som forurenet på baggrund af forekomst af lovligt udlagt nedknust slagge.

Miljøstyrelsen specificerede 1. oktober 2010 følgende om kortlægning af jord med nedknust asfalt. Uanset hvordan en tidligere udbringning af asfalt er sket, kan kortlægning af asfalt komme på tale, når:

* Genbrugsasfalten ikke er en del af asfaltlaget
* Asfalten er udlagt i knust form - der konstateres jord med indhold af asfaltklumper
* Der enten konstateres eller er risiko for jordforurening under et tidligere asfaltudlæg (fx vej)
* Der identificeres arealer, hvor der er/har været ikke miljøgodkendte asfaltoplag
* Kortlægning kan dog undlades ud fra konkret viden om det aktuelle materiale eller ud fra betragtninger om omfanget eller tilgængeligheden af forureningen

Hvis den knuste asfalt udlægges på private veje, og der er analyser, der viser forhøjet indhold af kulbrinter, kortlægges som udgangspunkt på vidensniveau 2, ellers gemmes materialet blot på kommunesagen i eDoc.

Hvis den knuste asfalt udlægges på offentlige veje, kortlægges som udgangspunkt ikke, da offentlige veje iht. jordforureningsloven betragtes som kortlagte.

Hvis der derimod er tale om fx oplag af asfalt i dynger (på ikke fast belægning), som senere er fjernet, bør arealet som udgangspunkt kun kortlægges på vidensniveau 1.

Knust asfalt er som udgangspunkt ikke omfattet af indsats overfor grundvand.

Sagsbehandleren foretager altid en konkret vurdering i den enkelte sag.

***Kortlægningsarealet***

Som udgangspunkt tages der kun stilling til de arealer, hvor det vides, at den knuste asfalt er udlagt.

***Hvordan registrerer vi kommunernes tilladelser til genanvendelse af knust asfalt?***

For hver kommune er der i f.m. tilladelser til genanvendelse af bl.a. slagger oprettet en sag i eDoc til § 19-tilladelserne i den pågældende kommune. De samme sager bruges til journalisering af tilladelser m.v. til genanvendelse af knust asfalt:

Brønderslev Kommune 2014-006647

Frederikshavn Kommune 2014-006648

Hjørring Kommune 2014-006649

Jammerbugt Kommune 2014-006650

Læsø Kommune 2011-112066

Mariagerfjord Kommune 2014-006652

Morsø Kommune 2014-006653

Rebild Kommune 2014-006651

Thisted kommune 2014-006654

Vesthimmerland Kommune 2014-006655

Aalborg Kommune 2014-006656

I hver sag er dokumentnr. 1 et regneark kaldet ”Skema til slaggesager”. Heri registreres både de § 19-afgørelser, vi allerede har modtaget fra den pågældende kommune, og dem, vi frem over modtager. Følgende skrives i skemaet:

* Dokumentnr. i den pågældende eDoc-sag
* Sagsbehandler
* Adresse
* Matr. nr. og ejerlav
* Hvad tilladelsen er givet til (fx udlægning af slagger, indbygning af forurenet jord i jordvolde, terrænregulering, flyveaske)
* Beslutning om, at arealet ikke skal oprettes i JAR – sagsbehandlingen og udfyldningen af den sidste del af regnearket afsluttes.
* Om ejendommen skal oprettes i JAR og dermed V2-kortlægges– hvis ja, skal sagsbehandleren også sørge for, at der bliver oprettet et særskilt sagsnr. i eDoc til lokaliteten.
* Tilladelses- og udløbsdato
* Om tilladelsen er udnyttet
* Om kortbilag er vedlagt
* Lok. nr. i JAR – gælder kun de sager, der skal V2-kortlægges
* Nyt sagsnr. i eDoc – gælder kun de sager, der skal V2-kortlægges